Perussuomalaisten Nuorten tuore puheenjohtaja Sebastian Tynkkynen kertoo Puheenvuoron blogissaan avoimesti saamastaan negatiivisesta ryöpytyksestä. Tynkkynen toteaa, että ”moni oikeistolaisnuori uupuu syytösten keskellä”.

- Jos syytöksiä, pilkkaamista ja uhkauksia on tullut aikaisemmin, niin ei se ole pj-valinnan jälkeen ainakaan yhtään helpottanut, ensi vuonna puheenjohtajana aloittava Tynkkynen kirjoittaa.

Hän kuvailee yhtä saamaansa Facebook-viestiä:

- ”Moi Tyne. Sää oot ihan helvetin typerä jätkä. Toivottavasti jäät bussin alle. PS. en ole bussikuski.”

Tynkkynen myös kertoo Facebook-keskustelustaan Amnestyn Suomen osaston johtokunnan puheenjohtajan Jussi Förbomin kanssa. Keskustelu liittyi Lapin Kansan Tynkkysestä julkaisemaan haastatteluun.

- Amnestyn Suomen maajohtaja puolestaan pilkkasi FB-seinällään minua “täydellisen mistään-mitään-tajuamattomaksi” sekä raukka paraksi, Tynkkynen kirjoittaa.

Förbom vahvistaa Uudelle Suomelle Facebook-sananvaihdon. Sekä Tynkkynen että Förbom kertovat, että kiista on kuitenkin nyt selvitetty.

- Amnestyn maajohtaja soitti ja pyysi anteeksi kirjoittamistaan. Anteeksipyyntö oli vilpitön. Hän myös pyysi, että tavataan, kun seuraavan kerran käydään Helsingissä. Arvostan hirveästi tällaisia tyyppejä, jotka pystyvät katsoa peiliinsä ja korjata virheensä, Tynkkynen kertoo blogissaan.

Förbom myöntää reagoineensa liian voimakkaasti Tynkkysen näkemyksiin.

- Tynkkysen haastattelussa käsiteltiin ihmisoikeuskysymyksiä, joiden suhteen olen intohimoinen ja niitä seuraan. Reagoin asiaan liian voimakkaasti, koska nämä ovat tärkeitä ja läheisiä asioita minulle, Förbom kertoo Uudelle Suomelle.

Förbomin mukaan hänellä kuohahti Tynkkysen suhtautuminen muun muassa maahanmuuttokysymyksiin.

Tynkkynen kirjoittaa, että myös esimerkiksi kristillisdemokraattien ja kokoomuksen edustajat kokevat keskusteluilmapiirin vaikeaksi.

- Ei ole nuoren helppoa nykyajan mielipideilmastossa sijaita jossain muualla kuin vasemmistossa. Tai avata suutaan oppitunnilla, jos on eri mieltä. Vasen laita on brändännyt itsensä suvaitsevaksi, moderniksi ja välittäväksi jengiksi. Ja muualta löytyy rasisteja, fasisteja, muukalaisvihamielisiä, suvaitsemattomia, ahneita bisnesmiehiä ja muita pahoja ihmisiä. Mutta pahuus ei puoluekantaa katso, vaan kaikkialta löytyy esimerkkejä edellisen lauseen edustajista. Silti tuntuu pahalta, että meidän puolemme leimataan ihmisyydelle vahingolliseksi, Tynkkynen kirjoittaa.

Tynkkynen saa myös kritiikkiä bloginsa kommenteissa.

- Valitettavasti vahvistat kirjoituksellasi jo kliseiseksi käynnyttä ilmiötä, eli perussuomalaisten loputonta uhriutumista. Puolueenne on haukkunut kaiken aikaa miltei kaikkia jotka eivät kuulu teihin ja turhan usein tämä on mennyt aika törkeäksikin. Samaan aikaan olette käyttäneet huomattavasti aikaa ja vaivaa sen valittamiseen, että teitä arvostellaan. Jos oikeasti haluatte vähentää teihin kohdistuvaa kritiikkiä tulisi teidän myös oppia kohtelemaan muita kunnoittavammin. Sinällään toivomus asiallisemmasta suhtautumisesta on paikallaan, mutta se ei synny yksipuolisesti, kirjoittaa vihreisiin kuuluva nettivaikuttaja Marko Kivelä.

Blogikommenteissa kiinnitettään myös useaan otteeseen huomiota siihen, että Tynkkynen sijoittaa perussuomalaiset oikeistopuolueeksi. Perussuomalaisten puoluesihteeri Riikka Slunga-Poutsalo on sen sijaan kuvaillut puoluetta ”vasemmistokeskustalaiseksi työväenpuolueeksi”.

Tynkkynen tarkentaa Uudelle Suomelle, että hän kokee perussuomalaiset oikeistopuolueeksi nimenomaan arvopohjaltaan ja kansainvälisesti ajateltuna. Sen sijaan talous- ja työllisyyspolitiikassa puolue sijoittuu Tynkkysen mielestä keskelle, ehkä jopa hitusen vasemmalle.

- Perussuomalaisia on vaikea sijoittaa poliittiselle kartalle, hän toteaa.